En 25-årig mand fra Mors når at fejre fødselsdag, før han igen er på fri fod. Han fik fredag en straksdom på halvandet års ubetinget fængsel for besiddelse af knap 500 gram amfetamin med henblik på videreoverdragelse ved Retten i Holstebro. Anklageren anmodede om dørlukning, så derfor er det sparsomt med oplysninger i sagen, men hun fortæller, at han tog imod dommen uden modstand. - Han blev taget på hjemmeadressen i Nykøbing i går ved 17-tiden og erkendte sig skyldig i dag klokken lidt over 11, siger Stinne Ørving Jensen, der er anklager ved Midt- og Vestjyllands Politi. Udover det næsten halve kilo amfetamin, som manden blev dømt for at opbevare med henblik på salg, så blev han også dømt for at have cirka 50 gram på sig til eget forbrug. Den unge mand fra Nykøbing sidder nu varetægtsfængslet indtil han kan afsone sin dom.

Referat:
Halvandet års fængsel er konsekvensen for en ung mand fra Nykøbing, der torsdag blev snuppet med næsten et halvt kilo amfetamin i sin varetægt.